Romāns Mežeckis

Romāns Mežeckis (dzimis ) ir latviešu jurists, uzņēmējs un politiķis. Darbojas politikā no 1995. gada, bijis 7. un 12. Saeimas deputāts, Jūrmalas domes vairāku sasaukumu deputāts un Rīgas domes deputāts. Kopš 2025. gada 7. jūnija atkal ir Jūrmalas domes deputāts. No 2025. gada 24. novembra ir Jūrmalas domes priekšsēdētāja vietnieks. Pārstāv Latvijas Zaļo partiju, bet iepriekš bijis vairāku citu politisko partiju pārstāvis.

 Dzīvesgājums 
1982. gadā R. Mežeckis beidzis Rīgas 2. vidusskolu. 2007. gadā absolvējis Latvijas Universitātes Juridisko fakultāti, iegūstot sociālo zinātņu bakalaura grādu tiesību zinātnē.

No 1987. līdz 1996. gadam bijis precējies ar politiķi, Saeimas un Eiropas Parlamenta deputāti Ivetu Griguli-Pētersi.

 Politiskā darbība 
1997. gadā R. Mežeckis tika ievēlēts Rīgas domē no Demokrātiskās partijas "Saimnieks" saraksta.

1998. gadā viņš kandidēja 7. Saeimas vēlēšanās no Jaunās partijas un tika ievēlēts 7. Saeimā. Darbojās Saeimas Vides apakškomisijā, Sporta apakškomisijā, parlamentārās izmeklēšanas komisijā jautājumā par iespējamo valsts amatpersonu iesaisti kontrabandas darījumos Latvijā, parlamentārā izmeklēšanas komisijā, lai noskaidrotu faktus un apstākļus, kas saistīti ar 1991. gada 29. augustā Latvijas Republikas Augstākās Padomes Prezidija īpaši pilnvarotā deputāta Pētera Simsona un PSRS VDK pārstāvju parakstīto slepeno protokolu, kā arī tā nozīmes izvērtēšanai, parlamentārās izmeklēšanas komisijā jautājumā par iespējamo valsts amatpersonu iesaisti kontrabandas darījumos Latvijā, Aizsardzības un iekšlietu komisijā un Nacionālās drošības komisijā.

2001. gadā R. Mežeckis nesekmīgi kandidēja Rīgas domes vēlēšanās no Jaunās Kristīgās partijas. 2002. gadā viņš bija Latvijas Pirmās partijas (LPP) dibinātāju skaitā. 2005. gada pašvaldību vēlēšanās nesekmīgi kandidēja uz vietu Rīgas domē no LPP un “Latvijas Ceļa” apvienības. Tāpat ievēlēšanai pietiekošu atbalstu neguva 2006. gada 9. Saeimas vēlēšanās, kandidējot no šīs pašas apvienības.

2013. gada pašvaldību vēlēšanās kandidēja no Zaļo un Zemnieku savienības, nebūdams apvienībā ietilpstošo partiju biedrs, no kuras tika ievēlēts Jūrmalas domē. No 2013. gada 20. jūnija līdz 2014. gada 4. novembrim bija ievēlēts arī par Jūrmalas domes priekšsēdētāja Gata Trukšņa vietnieku.

2014. gadā R. Mežeckis bija partijas “No sirds Latvijai” dibinātāju skaitā un no tās saraksta viņu ievēlēja 12. Saeimā. 12. Saeimā darbojies Valsts pārvaldes un pašvaldības komisijā, Eiropas lietu komisijā un Aizsardzības, iekšlietu un korupcijas novēršanas komisijas Korupcijas novēršanas apakškomisijā. 2017. gada pašvaldību vēlēšanās atkal kandidēja uz vietu Jūrmalas domē no Zaļo un Zemnieku savienības, nebūdams apvienībā ietilpstošo partiju biedrs, bet netika ievēlēts un turpināja darboties Saeimā. 2018. gadā izstājies no “No sirds Latvijai” Saeimas frakcijas, kļūstot par neatkarīgo deputātu. Šī paša gada rudenī R. Mežeckis nesekmīgi kandidēja 13. Saeimas vēlēšanās no partijas “Saskaņa” saraksta, nebūdams tās biedrs.

2020. gada 29. augusta ārkārtas Rīgas domes vēlēšanās ievēlēts Rīgas domē no "Saskaņas" saraksta. 2021. gada pašvaldību vēlēšanās viņš kandidēja uz vietu Jūrmalas domē no Zaļo un Zemnieku savienības. Sākotnēji R. Mežecki neievēlēja, bet viņš kļuva par Jūrmalas domes deputātu Anitas Adijānes vietā, kad deputāte nolika mandātu, jo nevēlējās vakcinēties pret Covid-19. Tādējādi R. Mežeckis zaudēja deputāta vietu Rīgas domē. 2022. gada jūnijā A. Adijāne deputātes mandātu nolika pavisam, R. Mežeckim iegūstot "cieto mandātu". Domē viņš bija Attīstības un vides jautājumu komitejas priekšsēdētājs.

2022. gadā R. Mežeckis kandidēja 14. Saeimas vēlēšanās no partijas “Latvija pirmajā vietā” saraksta, bet netika ievēlēts.

2025. gada Latvijas pašvaldību vēlēšanās kandidēja no partijas Latvijas Zaļā partija un kļuva par Jūrmalas domes deputātu. Kopš 2025. gada 7. jūlija viņš ieņēma arī Jūrmalas domes priekšsēdētāja Gata Trukšņa vietnieka amatu, taču jau 6. augustā otrā vietnieka amats tika likvidēts. 24. novembrī ievēlēts par domes priekšsēdētāja vietnieku, pēc tam, kad iepriekšējais domes priekšsēdētāja vietnieks Jānis Lediņš tika ievēlēts par domes priekšsēdētāju.

 Atsauces 

Kategorija:1964. gadā dzimušie
Kategorija:Latvijas politiķi
Kategorija:7. Saeimas deputāti
Kategorija:12. Saeimas deputāti
Kategorija:Rīgas domes deputāti (1997—2001)
Kategorija:Rīgas domes deputāti (2020—2025)
Kategorija:Latvijas Universitātes absolventi